《述旧》
清代·万斯同

我昔九龄时，慈母中道弃。此时赤日颓，风尘匝地沸。

艰难营一殡，辛苦且逃避。昼行岩壑间，夜宿虎豺际。

弱儿可怜人，性命托足弟。穴居逾三年，脱粟常不继。

重返西皋居，遂作灌园计。田圃久成芜，桑麻亦已废。

再葺耕耨基，复理桔槔器。时或从父兄，荷锄畦边憩。

渐成田舍儿，颇谙村居味。谓当谢俗氛，终事田家利。

不谓志难谐，复迫居城内。念兹释耕耘，欲识诗书字。

父意怜少儿，亲为解章义。晨夕寒松斋，呼儿捧箧笥。

或时使应门，间亦执巾屣。穷愁寥泬中，父怀每欣慰。

久侍少谴责，亦自多欢睡。饥寒相逼迫，父往游岭外。

日夕望还期，中秋果返辔。途次九江滨，奄忽一夕逝。

寄信至江乡，恸绝中肠碎。易篑在何时，盖棺在何地。

含殓儿不亲，汤药儿不侍。天长日月久，此恨终吾世。

返柩江西滨，结庐西山次。迄今已三年，魂魄犹飞坠。

叹息我生涯，忧患何遭备。

作者简介：（1638—1702）浙江鄞县人，字季野，号石园。万斯大弟。康熙间荐博学鸿词科，不就。精史学，尤熟悉明代掌故。参与修《明史》，前后十九年，不署衔，不受俸。《明史稿》五百卷，皆其手定。及卒，门人私谥贞文先生。有《历代史表》、《纪元汇考》、《儒林宗派》、《群书辨疑》、《石园诗文集》等。